ཡང་ཐུབ་བསྟན་ཕུན་ཚོགས་ཀྱིས།སྡེ་སྲིད་སངས་རྒྱས་རྒྱ་མཚོས་གཡུ་ཐོག་རྙིང་མ་ཁས་མི་ལེན་པའི་རྒྱུ་མཚན་དུ།སྡེ་སྲིད་སངས་རྒྱས་རྒྱ་མཚོས་གཡུ་ཐོག་རྙིང་མའི་རྣམ་ཐར་བཀའ་རྒྱ་མ་ལ་སྐྱོན་བཙལ་ནས།ཁོག་དབུབ་ལས།རྣམ་ཐར་དེ་གསུང་རབ་སྤྱི་དང་མི་མཐུན།རྩ་རྒྱུད་དང་འགལ།བོན་པོའི་ཟེར་སྒྲོས།རིག་བྱེད་གཏམ་རྒྱུད་ལྟ་བུ་ལས་ཡིད་བརྟེན་དུ་རུང་བ་དཀའ།ཞེས་ལུང་ཚིག་ཁོལ་ཆོད་བྱས་འདུག་པ་ནི་རང་གི་དེ་ཉིད་བསྟན་པ་ཙམ་དེ།ལུང་གི་མགོ་མཇུག་ཞིབ་ཏུ་མ་བཀླགས་པའམ།རང་ལ་དགོས་པའི་ཚིག་གཅིག་བཅད་གཏུབ་བྱས་པ་ཙམ་དེ།ཞིབ་ཏུ་བསམ་ན་ཁོག་དབུབ་ཏུ་འདིའི་སྐོར་ཅི་ཞིག་ལ་བཤད་པའི་སྤྱི་བབ་ཙམ་ལ་ཡང་ཐུགས་རྟོག་མ་ཞུགས་པའམ།ཆེད་དུ་བསྙོན་བྱས་པ་ལས་མ་འདས་ཏེ།རྣམ་ཐར་འདི་གཡུ་ཐོག་གསར་མའི་མེས་པོ་གང་ནས་བྱུང་བཤད་པའི་ཆེད་ཡིན་པ་ལས།གཡུ་ཐོག་རྙིང་མ་ཕེབས་མིན་སོགས་འདིར་བཤད་ཀྱི་མེད་ལ།ཁོག་དབུབ་ལ་ཞིབ་དཔྱད་གནང་ན་གཡུ་ཐོག་རྙིང་མ་ཕེབས་ཡོད་པ་གསལ་བོར་ཞལ་གྱིས་བཞེས་འདུག་སྟེ།གོང་དུ་ཐུབ་བསྟན་ཕུན་ཚོགས་ཀྱིས་བཀོད་པའི་ལུང་དུམ་དེའི་མཇུག་ནས་བཅད་ཟིན་པའི་འང་སྒྲ་དེ་དང་དེ་མ་ཐག་གི་ཚིག་ལ་བསམ་བློ་ཞིག་ཐོང་དང་།གོང་གི་འང་སྒྲ་དེ་དང་དེ་མ་ཐག་གི་ཚིག་འདི་ཚོ་ཁྱེད་ཀྱི་ཐུགས་ལ་གཟན་ནས་དོར་བའམ་སྤྱན་བར་ནས་བརླགས་པ་གང་ཡིན་མ་ངེས་ཀྱང་།ཁོག་དབུབ་དུ་ལོ་རྒྱུས་འདི་དག་ཏུ་དམ་པ་ཏོག་དཀར་མི་ཡུལ་དུ་ཕེབས་པ་དང་སངས་རྒྱས་གསེར་ཐུབ་ཀྱི་དུས་ནས་བོད་ཡུལ་ཆགས་ཟིན་པ་དང་།སྲིན་པོའི་རྒྱལ་པོར་མགོ་ཉི་ཤུ་རྩ་གཅིག་ཡོད་པ་སོགས་གསུང་རབ་སྤྱི་དང་མི་མཐུན་ཅིང་།རྡོ་རྗེ་གདན་ནས་དཔག་ཚད་གཅིག་དང་རྒྱང་གྲགས་གཅིག་གི་སར་གྲོང་ཁྱེར་སྤོས་ངད་ལྡན་དང་ཐུག་པ་དང་།ཕྱོགས་བཞིའི་རི་རྣམས་དཔག་ཚད་ལྔ་བརྒྱ་ཙམ་གྱི་ཕ་རོལ་ན་ཡོད་པའང་གསོ་དཔྱད་རྩ་རྒྱུད་དང་འགལ་ལ།ལྷ་མིའི་རྒྱུད་ལམ་ལ་རྨུ་ཡི་ཐག་པ་ཡོད་པ་གཡུང་དྲུང་བོན་གྱི་ཟེར་སྒྲོས་དང་།ཅི་འདོད་འགྲུབ་པའི་འཁོར་ལོ་སོགས་རིག་བྱེད་ཀྱི་གཏམ་རྒྱུད་ལྟ་བུ་སོགས་ཡིད་བརྟན་རུང་བ་དཀའ་ནའང་།དུང་གི་ཐོར་གཙུག་མན་ཆད་དོན་ལ་གནས་པས་ན་གོང་དུ་སྨོས་པ་བློ་གྲོས་བཤེས་གཉེན་གྱི་སྲས་འདྲེ་རྗེ་རྒྱ་གར་རྡོ་རྗེ་ཡུལ་སྟོད་ལུང་སྣར་སྨན་དཔྱད་ཀྱིས་འགྲོ་དོན་སྐྱོང་བཞིན་བཞུགས་པ་ལས།ཞེས་སོགས་བཞིན་གཡུ་ཐོག་པ་ཡོན་ཏན་མགོན་པོའི་རྣམ་ཐར་བསྟན་ཡོད་པ་ཧ་ཅང་གསལ་བ་ལ།ཐུབ་བསྟན་ཕུན་ཚོགས་ཀྱིས་གོང་གི་དུང་གི་ཐོར་གཙུག་མན་དོན་ལ་གནས་ཞེས་པ་ཅི་ཕྱིར་མ་དྲངས་པ་ཡིན།དུང་གི་ཐོར་གཙུག་མན་ལ་དོན་ལ་གནས་པར་ཞལ་གྱིས་བཞེས་པ་འདིས་གཡུ་ཐོག་པ་ཡོན་ཏན་མགོན་པོ་བཙན་པོའི་དུས་སུ་ཕེབས་པ་དང་ཁོང་གི་མཛད་ཕྲིན་ཚང་མ་སྡེ་སྲིད་ཀྱིས་ཞལ་བཞེས་གནང་པ་ཧ་ཅང་གསལ་བས་མངོན་སུམ་ལ་བསྙོན་མཁན་སུ་ཡིན་གསལ་བོ་མིན་ནམ།སྤྱིར་ཡང་གཞུང་ལུགས་ཤིག་གི་ནང་སྐྱོན་གནད་འགའ་ཡོད་པ་བསྟན་པ་ཙམ་གྱི་གཞུང་དོན་ཧྲིལ་བོར་དོར་བ་སུ་ཡིས་ཁས་ལེན།དེ་ཡང་ཧྲིལ་གྱིས་དོར་བ་དང་ཧྲིལ་གྱིས་ལེན་པ་རྣམ་དཔྱོད་ཅན་གྱི་ལས་མ་ཡིན་གསུངས་པ་ཅི་ལ་མི་བདེན།སྤྱིར་ཡང་ལྷ་སྒྲུང་དང་བཤད་སྒྲོས་མ་དག་པའི་སླད་གཅིག་ཀྱང་མ་ཞུགས་པའི་གནའ་བོའི་བོད་ཀྱི་ལོ་རྒྱུས་ཞིག་རྙེད་དཀའ་བས།སྔ་རབས་བོད་ཀྱི་ལོ་རྒྱུས་ནང་བཤད་ཚད་བྱུང་མ་མྱོང་བའམ་རྫུན་མ་ཉིད་དུ་སུ་ཡི་ཁས་ལེན་ནམ།མདོར་ཧྲིལ་ན་སྡེ་སྲིད་ཀྱིས་དུང་གི་ཐོར་གཙུག་ཅན་མན་གྱི་ལོ་རྒྱུས་དོན་ལ་གནས་པར་གསུངས་པས་གཡུ་ཐོག་རྙིང་མ་ལོ་རྒྱུས་ཐོག་བྱོན་པའི་མི་སྣ་ཞིག་ཡིན་པ་ཞལ་བཞེས་མཛད་ཡོད་པ་འདི་ཡིན།ལུང་ཚིག་ཁོལ་ཆོད་བྱས་ནས་ཧམ་པ་བཤད་པ་ལོ་རྒྱུས་དངོས་གཙོ་སྨྲ་བ་ལྟ་ཅི།ཀློག་པོ་ཚད་ལྡན་ཞིག་གི་ལས་ཙམ་ཡང་མིན་པ་ཤེས་དགོས།